Hof moet sê of Charlie Gard tuis mag sterf | Maroela Media
Chris Gard en Connie Yates, die ouers van die ongeneeslike Charlie Gard van Engeland, het Woensdag vlugtig in 'n Britse hooggeregshof verskyn om aan die hof te verduidelik hoekom hul 11 maande oue baba tuis moet sterf en nié in 'n hospitaal soos deur mediese personeel aanbeveel is nie.
Die hof sal Donderdag weer byeenkom om 'n dokter te ondervra wat ingestem het om na Charlie by sy ouerhuis om te sien.
Die hospitaalpersoneel het vroeër gesê Charlie sal die bes moontlike versorging by 'n hospies in Brittanje kry – 'n hospitaal en plek van veiligheid wat ook na terminale pasiënte omsien.
Katie Gollop, die hospitaal se prokureur, het die hof aangeraai om Charlie se oorplasing na die hospies goed te keur.
Die ouers het egter 'n hofaansoek ingedien om die hof te vra of hulle hul kind eerder kan huis toe neem om vreedsaam by sy gesin te sterf. Die egpaar het gesê hulle sou baie minder tyd saam met hom kon deurbring indien hy na 'n hospies gaan.
Charlie ly aan die uiters seldsame ensefalomiopatiese mitochondriale DNS-ledigingsindroom (MDDS) wat kort ná geboorte by hom gediagnoseer is. Dié sindroom beïnvloed weefsel in die spiere, lewer, of sowel die spiere as die brein, en veroorsaak as't ware dat "foutiewe DNS" in die liggaam nie genoeg krag na die spiere en brein stuur om te kan beweeg of aksies uit te voer nie.
Die Yates-egpaar was sedert begin vanjaar in 'n ingewikkelde regsgeding gewikkel om alternatiewe behandeling vir Charlie aan te vra nadat die hospitaal aangeraai het dat hy 'n vreedsame dood moet sterf.
"Dit is te laat vir Charlie … Daar is geen kans dat behandeling meer sy lewe kan red nie. Dit gaan niks help om hom aan die asemhalingsmasjien gekoppel te hou nie," het Armstrong gesê.
Ek sal my kind vat en uit daardie hospitaal loop… DIS HULLE KIND niemand kan hulle keer nie…
O dus verskriklik hartseer mensdom. Dus baie erg vir die ouers. Gee hulle baba vir hulle.
Dit is die pragtigste ou babatjie, kan hy nie maar by sy mamma en pappa sy laaste tydjie deurbring nie?